Wes-Kaap vra ‘deursigtige aanstelling’ van provinsiale polisiehoofAlbert Fritz is die Wes-Kaapse LUR vir gemeenskapsveiligheid. (Foto: ANA) Die Wes-Kaapse LUR vir gemeenskapsveiligheid pleit vir ŉ deursigtige aanstellingsproses van ŉ nuwe provinsiale polisiehoof. Albert Fritz het ook gevra dat die polisiehoof die veiligheid van ál die provinsie se inwoners sal prioritiseer. Fritz se pleidooi kom ná berigte waarin bespiegel is dat lt.genl. Khombinkosi Jula, die Wes-Kaapse polisiekommissaris, uit sy pos verwyder is. Genl. Khehla Sitole, nasionale polisiehoof, het die berigte as “kwaadwillig en misleidend” afgemaak. Hy het wel toegegee dat daar met Jula vergader is om moontlik die provinsiale leisels in KwaZulu-Natal te gaan opneem. Jula bly die Wes-Kaapse polisiehoof tot die konsultasieproses afgehandel is. Fritz het gesê ingevolge die Grondwet moet die nasionale polisiehoof, in samewerking met die provinsiale uitvoerende gesag, iemand as provinsiale polisiekommissaris aanstel. As die polisiehoof en die provinsie egter nie oor ŉ aanstelling kan ooreenkom nie, moet die kabinetslid verantwoordelik vir polisiëring as bemiddelaar optree. “Ek sien uit na die vriendskaplike en deursigtige aanstelling van ŉ provinsiale kommissaris wat interne politiek opsy sal skuif en dadelik die onlangse vlaag bendegeweld en misdadigheid in die provinsie sal prioritiseer. Dit is belangrik dat die nuwe provinsiale kommissaris ŉ persoon van die hoogste integriteit is en nie betrokke is by enige faksies wat tans die polisie in die Wes-Kaap vernietig nie,” het Fritz gesê. Hy het gesê hy sien daarna uit om ŉ verslag oor polisiëring in die provinsie te ontvang. “Dit is belangrik dat ons sulke praktyke en instellings handhaaf omdat dit verseker dat die provinsie se polisiëring deursigtig is en werk vir die provinsie se weerloosste burgers.”